XO แย้มปีทองธุรกิจ! ประกาศอัพเป้ารายได้โต 20% พร้อมปักหมุดยอดขาย 3 ปีพุ่ง 15%
XO แย้มปีทองธุรกิจ! ประกาศอัพเป้ารายได้โต 20% พร้อมปักหมุดยอดขาย 3 ปีพุ่ง 15%
30 พ.ย. 2561

นายจิตติพร จันทรัช กรรมการผู้จัดการ บริษัท เอ็กโซติค ฟู้ด จำกัด (มหาชน) หรือ XO เปิดเผยว่า แนวโน้มผลการดำเนินงานไตรมาส 4/2561 ของบริษัทฯ จะเติบโตอย่างต่อเนื่อง และได้ปรับเป้าหมายการเติบโตของรายได้ในปี 2561 เป็นเติบโต 20% จากเป้าเดิมเมื่อต้นปีวางไว้เติบโต 5-10% เทียบกับปี 2560 รายได้อยู่ที่ราว 948 ล้านบาท กำไรสุทธิ 59 ล้านบาท
ทั้งนี้ เพื่อสะท้อนการเติบโตที่โดดเด่นในอนาคต และสร้างความเชื่อมั่น บริษัทฯ ตั้งเป้าหมายปี 2562 จะสามารถทำนิวไฮทั้งรายได้และกำไรต่อเนื่องอีก และจะเติบโตไปอีก 3 ปีข้างหน้า หรือในปี 2562 – 2564 วางเป้าหมายยอดขายเพิ่มขึ้นเฉลี่ยปีละ (CAGR) 10 – 15% ซึ่งเป็นอัตราการเติบโตที่เพิ่มขึ้นเมื่อเทียบกับผลการดำเนินงานย้อนหลัง 3 ปี นับตั้งแต่เข้าจดทะเบียนในตลาดหลักทรัพย์ เอ็ม เอ ไอ (mai) ในปี 2557 หรือมีอัตราการเติบโตเฉลี่ยในปี 2558 – 2560 อยู่ที่ประมาณ (CAGR) 8.7% ต่อปี เนื่องจากเป็นช่วงที่บริษัทฯ มีการก่อสร้างโรงงานแห่งใหม่ที่นิคมอมตะซิตี้ จ.ระยอง และอยู่ในช่วงแผนการขยายตลาดใหม่ๆ เพิ่มขึ้น
สำหรับกลยุทธ์การเติบโต บริษัทฯ ได้มีการปรับราคาสินค้าในช่วงไตรมาส 3/2561 ที่ผ่านมา เพิ่มขึ้นเฉลี่ยอยู่ที่ 2-2.5% ประกอบกับการล็อกราคาต้นทุนวัตถุดิบหลักทั้งน้ำตาลและกระเทียม ที่ปรับลดลงอย่างมีนัยสำคัญได้จนถึงปี 2563 ควบคู่กับกลยุทธ์การขยายตลาด การเพิ่มสินค้าใหม่ตอบสนองความต้องการของลูกค้าเพิ่มขึ้น สอดรับกับภาพรวมอาหารไทยที่ได้รับความนิยมในตลาดโลก
“ในปีนี้ เราสามารถบริหารจัดการต้นทุนวัตถุดิบได้อย่างมีประสิทธิภาพ โดยราคากระเทียมที่เริ่มปรับลดลงมาตั้งแต่เดือนกรกฎาคมที่ผ่านมาในราคากิโลกรัมละ 50 บาท และจะสามารถใช้ราคาดังกล่าวไปจนถึงสิ้นปี 2562 ราคาน้ำตาลประเภทไซรัป ที่ใช้ในโรงงานใหม่ ราคาได้ปรับลดลงจากไตรมาส 3/2561 อีก 15% จะเริ่มใช้ในช่วงไตรมาส 4/2561
อีกทั้งราคาน้ำตาลทรายที่ใช้ในโรงงานเดิม ลดลงอีกประมาณ 10% เริ่มใช้ในช่วงไตรมาส 1/2562 บริษัทฯ ได้ทำการเจรจากับคู่ค้าเพื่อขอทำสัญญาซื้อขายล่วงหน้า และสามาถล็อกราคาต้นทุนน้ำตาลได้ยาวไปจนถึงกลางปี 2563 และล็อกราคาต้นทุนกระเทียมยาวไปจนถึงปลายปี 2563 เรียบร้อยแล้ว ซึ่งเป็นระดับราคาต้นทุนที่ดีมาก สนับสนุนแผนการรุกตลาดส่งออกในสินค้ากลุ่มซอส และสินค้ากลุ่มอื่นๆ ได้อย่างเต็มที่ จึงมั่นใจ ยอดขายและกำไรในช่วงต่อจากนี้ จะเพิ่มขึ้นอย่างต่อเนื่องได้” นายจิตติพร กล่าว
ทั้งนี้ ปัจจุบันโรงงานแห่งใหม่ ที่นิคมอมตะซิตี้ จ.ระยอง แล้วเสร็จอย่างสมบูรณ์ มีอัตรากำลังการผลิตสินค้ากลุ่มซอสปรุงรสและน้ำจิ้มที่ระดับ (utilization rate) 57% และในปี 2562 จะย้ายไลน์การผลิตสินค้ากลุ่มซอสปรุงรสและน้ำจิ้มแบบขวดพลาสติก PET ในโรงงานเดิมที่เป็นล็อตเล็ก ไปผลิตที่โรงงานใหม่เพิ่ม จะทำให้บริษัทฯ ได้รับสิทธิ BOI จากไลน์ดังกล่าวเพิ่มขึ้น สำหรับพื้นที่โรงงานเดิม จะใช้ผลิตสินค้ากลุ่มอื่นๆ พร้อมทั้ง ปรับปรุงไลน์การผลิตสินค้าประเภทเครื่องแกงให้มีประสิทธิภาพที่ดีขึ้น
“ภาพรวมธุรกิจทั้งปี 2561 นับเป็นปีทองของ XO สามารถทำผลงานเติบโตอย่างโดดเด่น หลังผลงานงวด 9 เดือนแรก กำไรทำนิวไฮนับตั้งแต่ก่อตั้งบริษัทฯ แล้วที่ 156.72 ล้านบาท เพิ่มขึ้น 218.54% จากงวดเดียวกันของปีก่อนหน้ามีกำไร 49.20 ล้านบาท และมีรายได้จากการขายสินค้า 833 ล้านบาท เพิ่มขึ้น 17.8% มีสินค้ากลุ่มซอสปรุงรสและน้ำจิ้มเป็นสินค้ากลุ่มหลัก ซึ่งเป็นสินค้ากลุ่มที่มีอัตรากำไรดีสุด มีสัดส่วนเกือบ 80% ของรายได้จากการขายทั้งหมด
สำหรับ ROE อยู่ที่ 34% และ ROA 26.2% เพื่อสะท้อนภาพธุรกิจที่แข็งแกร่งของบริษัทฯ จึงปรับเป้าการเติบโตของรายได้ในปี 2561 เป็นเติบโต 20% จากเป้าเดิมเมื่อต้นปีวางไว้เติบโต 5-10% เทียบกับปี 2560 รายได้อยู่ที่ราว 948 ล้านบาท กำไรสุทธิ 59 ล้านบาท” นายจิตติพร กล่าว
 